FC Midtjylland har sikret sig Vaclav Kadlec på en kontrakt til 2019. Det bekræfter spillerens agent, Pavel Paska, overfor det tjekkiske medie iSport.

FC Midtjylland har længe været sat i forbindelse med Frankfurts tjekkiske angriber Vaclac Kadlec, og nu har de danske mestre lavet en aftale med ham.

Vaclav Kadlec har ifølge det tjekkiske medie iSport skrevet under med FCM på en kontrakt, som gælder til 2019, og spillerens agent, Pavel Paska, bekræfter, aftalen er på plads.

Pavel Paska udtaler til iSport, at Kadlec gik med til at gå et niveau ned i forhold til Bundesligaen for at sikre sig bedste muligheder for spilletid.

23-årige Kadlec nåede 27 Bundesliga-kampe for Frankfurt, hvor det blev til seks mål.